### อย. จับมือ 9 วิชาชีพ ร่วม MOU สร้างบุคลากรสาธารณสุขคุณภาพ มุ่งสู่ประเทศใช้ยาสมเหตุผล

### สำนักงานคณะกรรมการอาหารและยา (อย.) ร่วมกับเครือข่ายสภาวิชาชีพและเครือข่ายการศึกษา 9 วิชาชีพ กว่า 20 หน่วยงาน ร่วมทำบันทึกข้อตกลงผลิตและพัฒนาบุคลากรด้านสุขภาพ ยกระดับคุณภาพการใช้ยาให้เหมาะสมและปลอดภัย ทั้งในระดับการเรียนการสอนและการปฏิบัติวิชาชีพจริง เพื่อพัฒนาระบบสุขภาพของประเทศ เตรียมพร้อมสู่ประเทศใช้ยาอย่างสมเหตุผล หรือ RDU Country ในปี 2573

### วันนี้ (24 เมษายน 2568) ณ โรงแรมเบสท์เวสเทิร์น พลัส แวนดา แกรนด์ นนทบุรี นพ.รุ่งฤทัย มวลประสิทธิ์พร รองเลขาธิการคณะกรรมการอาหารและยา กล่าวว่า ตั้งแต่เดือนมีนาคม 2567 คณะกรรมการพัฒนาระบบยาแห่งชาติได้เห็นชอบต่อการประกาศทิศทางประเทศไทยจะเป็นประเทศที่ใช้ยาอย่างสมเหตุผล (RDU country) ภายในปี 2573 ซึ่งมีเป้าหมายให้ประชาชนปลอดภัยจากการใช้ยาและมีสุขภาพที่ดี ทั้งนี้การผลิตและพัฒนาบุคลากรด้านสุขภาพเพื่อการใช้ยาอย่างสมเหตุผลนับเป็นกลวิธีสำคัญที่จะช่วยให้บรรลุเป้าหมาย ด้วยเหตุนี้ เครือข่ายผู้แทนสภาวิชาชีพและภาคีเครือข่ายสถาบันการศึกษาทั้ง 9 วิชาชีพสุขภาพ ได้แก่ แพทยศาสตร์ ทันตแพทยศาสตร์ สัตวแพทยศาสตร์ เภสัชศาสตร์ พยาบาลศาสตร์ เทคนิคการแพทย์ กายภาพบำบัด แพทย์แผนไทย และสาธารณสุขศาสตร์ จึงได้ทำบันทึกข้อตกลงความร่วมมือ เพื่อยกระดับคุณภาพการใช้ยาให้เป็นไปอย่างเหมาะสมและปลอดภัย ทั้งในระดับการเรียนการสอนและการปฏิบัติวิชาชีพจริง มุ่งเน้นการพัฒนาคนในลักษณะสหวิชาชีพ เพื่อให้สามารถดูแลสุขภาพของประชาชน ทั้งการใช้ยาและไม่ใช้ยา และลดความเสี่ยงจากผลิตภัณฑ์สุขภาพที่มุ่งหมายใช้เป็นยา ตามแนวคิด RDU country

### ทั้งนี้ เครือข่ายผู้แทนสภาวิชาชีพได้ร่วมกันกำหนดนโยบายและมาตรการเพื่อส่งเสริมการพัฒนา การใช้ยาอย่างสมเหตุผล โดยยึดหลักกรอบมาตรฐานวิชาชีพและแนวทางสากล เพื่อให้เกิดความสอดคล้องและเป็นไปในทิศทางเดียวกันในการพัฒนาคุณภาพการใช้ยาในระดับวิชาชีพอย่างยั่งยืน สำหรับเครือข่ายสถาบันการศึกษา จะร่วมกันพัฒนารูปแบบการเรียนการสอน ตั้งแต่การออกแบบหลักสูตร การประเมินผล และการพัฒนาแหล่งเรียนรู้ แหล่งฝึกงานต่าง ๆ เพื่อส่งเสริมการเรียนรู้ของนักศึกษา มุ่งเน้นให้บัณฑิตที่จบหลักสูตรการศึกษาและออกไปปฏิบัติงาน มีสมรรถนะที่ตรงตามความต้องการของระบบสุขภาพ

### รองเลขาธิการฯ อย. กล่าวเพิ่มเติมว่า อย. ในฐานะฝ่ายเลขานุการคณะกรรมการพัฒนาระบบยาแห่งชาติ และคณะทำงานพัฒนาระบบการผลิตและพัฒนากำลังคนด้านการใช้ยาอย่างสมเหตุผล จึงได้จัดประชุมเชิงปฏิบัติการเพื่อ ร่วมแลกเปลี่ยนบทบาทแต่ละวิชาชีพและทิศทางการพัฒนาการเรียนการสอน ประจำปี 2568 ภายใต้แนวคิด “จากห้องเรียน RDU สู่ระบบสุขภาพไทยยั่งยืน” เพื่อบรรลุเป้าหมายให้ประเทศไทยก้าวสู่ประเทศใช้ยาสมเหตุผลต้นแบบ ภายในปี 2573

### \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 24 เมษายน 2568 / ข่าวแจก 142 ปีงบประมาณ พ.ศ. 2568**